ΓΡΑΠΤΗ ΕΡΩΤΗΣΗ E-3570/98

υποβολή: W.G. van Velzen (PPE) προς την Επιτροπή

(1 Δεκεμβρίου 1998)

Θέμα: Διόρθωση του "σφάλματος της χιλιετίας" - η πυρηνική βιομηχανία

Το "σφάλμα της χιλιετίας" γίνεται όλο και απειλητικότερο για την Ευρώπη. Η προσπάθεια επίλυσης του προβλήματος αυτού πρέπει κατά προτεραιότητα να στραφεί προς τους τομείς ζωτικής σημασίας, ιδίως τον ενεργειακό τομέα. Ο δυνητικός αντίκτυπος του σφάλματος της χιλιετίας στις πυρηνικές εγκαταστάσεις παραμένει ασαφής, τόσο στην Ευρωπαϊκή Ένωση όσο και εκτός αυτής. Για λόγους ασφάλειας και δημόσιας υγείας, έχει μέγιστη σημασία για την Ευρώπη να γνωρίζει πλήρως τις μεθόδους επίλυσης που επιλέγει η πυρηνική βιομηχανία, όχι μόνον στην ΕΕ αλλά και στις χώρες της Κεντρικής και Ανατολικής Ευρώπης.

1. Έχει καταγράψει η Επιτροπή τους τρόπους αντιμετώπισης του "σφάλματος της χιλιετίας" από τους πυρηνικούς σταθμούς και τις αρμόδιες ρυθμιστικές αρχές στα κράτη μέλη της ΕΕ;

2. Μπορεί η Επιτροπή να παράσχει αναλυτικό πίνακα με τον αριθμό και την ακριβή τοποθεσία στην Κεντρική και Ανατολική Ευρώπη, ιδίως στην Ουκρανία και τη Ρωσία, εκείνων των πυρηνικών σταθμών που λαμβάνουν τεχνική βοήθεια βάσει προγραμμάτων της ΕΕ ( ως αναλογία του ολικού αριθμού πυρηνικών σταθμών στις αντίστοιχες χώρες);

3. Μπορεί η Επιτροπή να καθορίσει τον βαθμό στον οποίο υπάρχει συνεργασία στην προσέγγιση του προβλήματος του "σφάλματος της χιλιετίας" μεταξύ των ρυθμιστικών φορέων στην Κεντρική και Ανατολική Ευρώπη και των ρυθμιστικών αρχών στην Ευρωπαϊκή Ένωση; Έχουν συναφθεί συμφωνίες στο θέμα αυτό και,εάν έχουν,τί ακριβώς προβλέπουν;

4. Τι μέτρα έχει λάβει ή πρόκειται να λάβει η Επιτροπή για να αυξήσει την ευαισθητοποίηση των ρυθμιστικών φορέων στην Κεντρική και Ανατολική Ευρώπη όσον αφορά το "σφάλμα της χιλιετίας", και είναι διατεθειμένη η Επιτροπή να παράσχει πρόσθετη χρηματοδότηση για τον σκοπό αυτό;

5. Έχει διαθέσει η Επιτροπή κεφάλαια βάσει του προγράμματος TACIS για την αύξηση της συνειδητοποίησης και /ή της αντιμετώπισης του προβλήματος αυτού στις στρατιωτικές πυρηνικές εγκαταστάσεις στη Ρωσία και άλλες δημοκρατίες της πρώην Σοβιετικής Ένωσης;

6. Μπορεί να επιβεβαιώσει η Επιτροπή ότι οι πυρηνικοί σταθμοί της Ουκρανίας καλούνται να υποβάλουν στην ρυθμιστική αρχή διάγραμμα των προσπαθειών που καταβάλλουν για την αντιμετώπιση του "σφάλματος της χιλιετίας"; Μπορεί να μας πληροφορήσει η Επιτροπή κατά πόσον οι πυρηνικοί σταθμοί στη Ρωσία έχουν επίσης κληθεί να υποβάλουν παρόμοιο διάγραμμα και εάν ναι, με ποιά αποτελέσματα;

Απάντηση της κας Bjerregaard εξ ονόματος της Επιτροπής

(20 Ιανουαρίου 1999)

Η Επιτροπή αναγνωρίζει τη σοβαρότητα του ζητήματος της ενδεχόμενης βλάβης των ηλεκτρονικών υπολογιστών λόγω της αλλαγής της χιλιετίας, όπως επεξηγείται στην πρόσφατη ανακοίνωσή της(1). Στο Ευρωπαϊκό Συμβούλιο του Δεκεμβρίου υποβλήθηκε ανακοίνωση σχετικά με τον τρόπο με τον οποίο η Κοινότητα αντιμετωπίζει το πρόβλημα του Έτους 2000(2). Σε αυτήν δίνεται έμφαση στις ανησυχίες όσον αφορά τον τομέα της ενέργειας, και ειδικότερα την κατάσταση των σταθμών πυρηνικής ενέργειας στην Κεντρική και Ανατολική Ευρώπη (ΧΚΑΕ) και στα Νέα Ανεξάρτητα Κράτη (ΝΑΚ). Γενικά, η Επιτροπή πράτει τα μέγιστα προκειμένου να αυξηθεί η συνειδητοποίηση του ζητήματος, γνωστοποιώντας τις ήδη διαθέσιμες πληροφορίες και υποκινώντας τη συζήτηση μεταξύ ομάδων εμπειρογνωμόνων. Επιπλέον των ανακοινώσεων, υπάρχει και θέση στο Internet που παρέχει πληροφορίες για το ζήτημα.

Απαντώντας στα συγκεκριμένα σημεία που θίγονται από το αξιότιμο μέλος του Κοινοβουλίου, η Επιτροπή επιθυμεί να δηλώσει τα εξής:

1. Η ασφάλεια των πυρηνικών εγκαταστάσεων αποτελεί κυρίως ευθύνη των κρατών μελών. Από τις πληροφορίες που παρέχονται ανεπισήμως, μέσω των ομάδων εμπειρογνωμόνων, φαίνεται ότι τα κράτη μέλη έχουν εφαρμόσει προγράμματα για την αντιμετώπιση του προβλήματος. Αν και κάθε πρόγραμμα διαφέρει στις λεπτομέρειες, το γενικό συμπέρασμα είναι ότι όλα απαιτούν από τον τον κάτοχο αδείας να προσδιορίσει τα συστήματα που ίσως να επηρεαστούν, να τα ταξινομήσει κατά σημασία πυρηνικής ασφάλειας, να εξετάσει το καθένα με τη σειρά και να τροποποιήσει ή να αντικαταστήσει όποιο παρουσιάσει βλάβη. Οι κανονιστικές αρχές εξετάζουν το περιεχόμενο αυτών των προγραμμάτων και παρακολουθούν την εκτέλεσή τους. Σε ορισμένα κράτη μέλη, η προσοχή αρχίζει τώρα να στρέφεται σε τομείς όπως η ανάγκη αύξησης του αριθμού του προσωπικού λειτουργίας και η αποφυγή δραστηριοτήτων συντήρησης κατά τις κρίσιμες ημερομηνίες.

2. Η ενίσχυση που παρέχεται στις πυρηνικές εγκαταστάσεις στις ΧΚΑΕ και στα ΝΑΚ παρουσιάζεται αναλυτικά σε ανακοίνωση προς το Συμβούλιο και το Κοινοβούλιο(3). Ο ΔΟΑΕ είναι ο διεθνής οργανισμός που έχει το προβάδισμα όσον αφορά το Πρόβλημα του Έτους 2000.

3. Η Επιτροπή επομένως προωθεί μόνο το διάλογο μεταξύ των κανονιστικών οργανισμών ώστε να αυξηθεί η συνειδητοποίηση του προβλήματος και να ασκήσουν πίεση για την λήψη μέτρων οι ειδικοί επί του ζητήματος.

4. Η ομάδα συνδιαβούλευσης της Επιτροπής, η οποία περιλαμβάνει ανώτερους ιστάμενους των κανονιστικών αρχών για πυρηνικά θέματα από 25 χώρες της Κοινότητας, των ΧΚΑΕ και των ΝΑΚ, συζήτησε το ζήτημα στη συνεδρίασή της του Ιουνίου 1998. Το ζήτημα θα συζητηθεί πάλι στη συνεδρίαση της ομάδας τον Ιανουάριο του 1999. Αυτές οι συζητήσεις αυξάνουν τη συνειδητοποίηση και δημιουργούν πίεση για την υιοθέτηση των καλύτερων κανονιστικών πρακτικών. Οι κανονιστικές αρχές των χωρών της Κοινότητας είναι σε συνεχή επαφή με τους ομολόγους τους των ΧΚΑΕ και των ΝΑΚ σε επίπεδο εργασίας και είναι σε θέση να βελτιώσουν την πληροφόρησή τους. Μέχρι τώρα, καμία συγκεκριμένη ανάγκη χρηματοδότησης σχετική με αυτό το ζήτημα δεν έχει προσδιοριστεί.

5. Το πρόγραμμα TACIS προβλέπει την παροχή ενίσχυσης για σκοπούς πυρηνικής ασφάλειας στις πολιτικές εγκαταστάσεις πυρηνικής ενέργειας αλλά όχι στις στρατιωτικές εγκαταστάσεις, επομένως η Επιτροπή δεν έχει αναπτύξει οποιαδήποτε δραστηριότητα σε αυτόν τον τομέα.

6. Η πυρηνική ασφάλεια αποτελεί εθνική ευθύνη και κάθε χώρα πρέπει να προκρίνει τα κατάλληλα μέτρα για την εξασφάλισή της. Οι εθνικές πυρηνικές κανονιστικές αρχές είναι βασικοί φορείς στον καθορισμό της έκτασης αυτών των μέτρων, ως εκ τούτου η Επιτροπή αποδίδει μεγάλη σημασία στις δραστηριότητες που περιγράφονται στο σημείο 4.

(1) COM(98)102.

(2) COM(98)593.

(3) COM(98)134.